Regia Națională a Pădurilor – RomSilva a publicat, luni, noi imagini inedite, de data aceasta cu un exemplar de huhurez mare, surprinse în Parcul Natural Bucegi. Specie de pasăre răpitoare de noapte, cunoscută și sub numele de bufnița Ural, poate fi catalogată ca "spaima rozătoarelor".
Regia Națională a Pădurilor – RomSilva a publicat luni, pe Facebook, mai multe imagini inedite cu un Huhurez mare.
"Ședință foto cu un Huhurez mare (Strix uralensis) în RomSilva – Administrația Parcului Natural Bucegi. Imagini realizate de colegul nostru ranger Vali Balan, în cadrul activităților de monitorizare a faunei din RomSilva – Administrația Parcului Natural Bucegi.
Huhurezul mare este denumit, de către specialiști, Strix uralensis. Uralensis nu are o semnificație la fel de sugestivă ca în cazul huhurezului mic, ci pur și simplu indică identificarea pasării în munții Ural.
Aspectul huhurezului mare este asemănător celui al huhurezului mic. Capul are aceeași forma rotundă, dar lipsește dunga centrală. Ochii sunt negri, iar ciocul galben. Penajul e mai deschis decât la huhurezul mic, iar coada este mai lungă, în formă de pană de despicat, cu dungi late și de culoare închisă.
Prefera zonele de deal și de munte, în păduri bătrâne care alternează cu zone deschise. Îi plac pădurile de gorun, gorun cu fag și fag cu molid, fiind ceva mai pretențios decât fratele sau mai mic.
Huhurezul mare este o specie carnivoră, hrana sa preferată fiind șoarecii, chițcanii, iepurii. Uneori se hrănește cu broaște, reptile, insecte, sau cu pasări mici și medii", a precizat Regia Națională a Pădurilor – RomSilva.